RESOLUCIÓN do 26 de decembre de 2001 pola que se convocan oito bolsas de colaboración para a realización de tarefas de estudio e análise relacionadas co dereito autonómico galego no ano 2002.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 28/12/2001

O artigo 3.1º.g da Lei 10/1989, do 10 de xullo, de modificación da Lei 4/1987, do 27 de maio, de creación da Escola Galega de Administración Pública, prevé entre os fins da escola a investigación, a documentación, o estudio e a realización de traballos de divulgación no eido da Administración pública, promovendo a súa máxima difusión.
De conformidade coa referida disposición, convócanse 8 bolsas de colaboración en tarefas de estudio e análise relacionadas co dereito autonómico galego, segundo as seguintes bases:
Primeira.-Obxecto.
A Escola Galega de Administración Pública convoca 8 bolsas de colaboración en tarefas de estudio e análise relacionadas co dereito autonómico galego.
Segunda.-Duración e dotación económica.
As tarefas relativas a estas bolsas realizaranse durante 2002 e terán unha duración de 11 meses. Poderán ser prorrogadas, en función do aproveitamento do adxudicatario, sempre que exista crédito adecuado e suficiente.
A dotación económica de cada bolsa será de 158.000 pesetas (949,60 euros) mensuais.
O importe citado será pagado pola Consellería da Presidencia, Relacións Institucionais e Administración Pública, logo de certificación emitida polo director xeral xefe da Asesoría Xurídica Xeral da Xunta de Galicia, acreditativa das tarefas executadas.
Terceira.-Natureza xurídica da relación.
A condición de bolseiro non xerará relación laboral ou administrativa coa Xunta de Galicia nin a súa inclusión na Seguridade Social.
Cuarta.-Requisitos dos participantes.
Poderán optar ás bolsas as persoas que reúnan os seguintes requisitos:
Ser licenciado en dereito.
Ter formación e/ou coñecementos en lingua galega.
Quinta.-Solicitudes.
As persoas interesadas presentarán no Rexistro da Escola Galega de Administración Pública, dentro dos quince días naturais seguintes ó de publicación desta convocatoria, a seguinte documentación:
a) Unha instancia de admisión para participar nas probas de selección, segundo o modelo anexo.
b) Currículum vitae e certificación académica na que se detallen as cualificacións obtidas.
c) Documentos que acrediten a formación e/ou coñecementos en lingua galega.
d) Memoria descritiva en cinco folios como mínimo e dez como máximo sobre compilación e actualización da normativa administrativa.
Sexta.-Tribunal.
Presidente: o xefe do Gabinete de Asuntos Constitucionais e Defensa Xurisdiccional.
Vocais: o secretario da Escola Galega de Administración Pública.
Un letrado da Asesoría Xurídica Xeral.
Secretario: un funcionario dependente da Asesoría Xurídica Xeral.
Sétima.-Criterios para a selección dos bolseiros.
A selección levarase a cabo mediante a valoración dos méritos acreditados conforme o seguinte baremo:
a) Expediente académico: ata catro puntos.
b) Currículum vitae: ata dous puntos.
c) Coñecementos de lingua galega: ata dous puntos.
d) Memoria descritiva: ata cinco puntos.
O tribunal poderá levar a cabo unha entrevista cos aspirantes preseleccionados por ter acreditados máis de sete puntos no anterior baremo, que versará sobre os seus méritos curriculares e a memoria, cunha duración máxima de quince minutos. En función do contido da entrevista, o tribunal poderá aumenta-la puntuación inicial asignada nun máximo do 25 por cento da que lles correspondese por aplicación do baremo.
Finalmente o tribunal fará pública a relación de candidatos por orde de puntuación.
Oitava.-Réxime de colaboración.
Os aspirantes seleccionados incorporaranse, logo da aceptación da bolsa, no prazo dos tres días naturais seguintes ó da notificación do outorgamento.
No caso de que un adxudicatario por calquera motivo non poida presta-la súa colaboración, será substituído polo candidato seguinte por orde de puntuación.
Os bolseiros prestarán a súa colaboración baixo as indicacións do xefe do Gabinete da Asesoría Xurídica Xeral a que se asignen, en horario de mañá ou tarde, de luns a venres, no local que se estableza. Os traballos realizados quedarán en propiedade da Xunta de Galicia.
Os bolseiros presentarán, á finalización das bolsas, un informe sobre os traballos realizados.
Novena.-Cláusula xeral.
No caso de incumprimento das tarefas de colaboración, a escola poderá, por proposta do director xeral xefe da Asesoría Xurídica Xeral e logo de escoita-la persoa afectada, anula-la bolsa.
A solicitude das bolsas implica o coñecemento e aceptación das presentes bases.
Décima.-Tramitación anticipada.
Ó abeiro do disposto na Orde do 11 de febreiro de 1998 pola que se regula a tramitación anticipada de expedientes, as obrigas derivadas desta convocatoria estarán condicionadas á existencia de crédito adecuado e suficiente nos orzamentos xerais da Comunidade Autónoma de Galicia para o ano 2002.
Santiago de Compostela, 26 de decembro de 2001.
Domingo Bello Janeiro
Director xeral da Escola Galega de Administración Pública